Helsingissä käytetään lähes kymmenen kertaa enemmän kokaiinia kuin Tampereella. Pirkanmaan ja koko Euroopan kasvava kannabiksen käyttö ei kuitenkaan näy tutkimuksessa.

Mistä on kyse? Tutkimus tehtiin mittaamalla jätevesien huumepitoisuuksia

Kokaiinin käyttö on Suomessa selvästi vähäisempää kuin muualla Euroopassa

Suomen suurista kaupungeista Tampereella käytetään huumeita vähiten

Kansainvälisen huumeraportin mukaan Tampereella käytetään vähemmän huumeita kuin rannikon isoissa kaupungeissa.

– Syy saattaa olla se, että huumeet kulkeutuvat Suomeen rannikoiden kautta, sanoo THL:n oikeustoksikologiayksikön päällikkö Teemu Gunnar.

Esimerkiksi Helsingissä kokaiinia löytyi lähes kymmenen kertaa enemmän kuin Tampereella, kun tulokset suhteutetaan asukaslukuun.

Tampereella löytyi kokaiinia 1,2 milligrammaa tuhatta ihmistä kohden. Helsingissä vastaava luku oli 11,2 milligrammaa.

Sisämaan kaupungissa Lahdessa tosin kokaiinia löytyi kaikkein eniten asukaslukuun nähden, 12,5 milligrammaa tuhatta ihmistä kohden.

Tutkimus tehtiin mittaamalla jätevesien huumepitoisuuksia.

Mdma-huumetta löytyi Helsingistä kaksi kertaa enemmän kuin Tampereelta. Myös amfetamiinia oli Tampereella hieman vähemmän kuin muissa suurissa kaupungeissa.

Huumeraportissa selvitettiin kokaiinin, amfetamiinin, metamfetamiinin ja mdma:n pitoisuuksia.

THL:n Teemu Gunnarin mukaan tutkimuksessa näkyy erityisesti se, että kokaiinin käyttö on Suomessa selvästi vähäisempää kuin muualla Euroopassa.

Sen sijaan amfetamiinin käytössä Suomi on Euroopan kärkimaita. Syynä on Gunnarin mukaan suomalaisten pitkä perinne amfetamiinin käytössä. Amfetamiinin käyttö oli tutkimuksen mukaan lievässä kasvussa.

Kannabiksen kasvava käyttö Pirkanmaan ja koko Euroopan kasvava ongelma

Pirkanmaan poliisien hälytystehtävissä kuitenkin nähdään se, mikä ei tutkimuksessa käynyt ilmi. Pirkanmaan ja koko Euroopan suurin ongelma on kannabis, sekä siihen ja sen käyttöön liittyvät rikokset ja häiriöt.

– Kannabis on rasvaliukoinen, eikä siis näy jätevesissä eikä siten myöskään tässä tutkimuksessa, sanoo rikoskomisario Jari Luoto.

Kannabiksesta johtuvat haitat ovat kuitenkin Pirkanmaan poliisille tuttuja.

– Kannabiksen käytöstä aiheutuvat haitat ja rikokset ovat jatkuvasti kasvussa. Esimerkiksi erilaiset ilmoitukset rappukäytäviin kantautuvasta hajusta ovat kasvamaan päin.

Tutkimuksen julkaisi EU:n huumevirasto EMCDDA. Tutkimuksessa vertailtiin 50 Euroopan kaupungin huumemääriä. Terveyden ja hyvinvoinnin laitos THL vastasi Suomen osuudesta.

Jätevesitutkimukset ovat luotettavampia kuin esimerkiksi kyselytutkimukset. Niiden avulla ei kuitenkaan saada vielä talteen esimerkiksi subutexin käyttömääriä.